סגנו של מנהיג חיזבאללה, נעים קאסם, אמר היום (רביעי) כי ארגונו יגיב למתקפת הרחפנים בביירות באופן מפתיע, אך אינו מעוניין במלחמה עם ישראל. לדבריו בראיון ל-RT, "האווירה אינה של מלחמה, אלא של תגובה למתקפה". הוא ציין כי תקיפת הרחפנים בשבת מחייבת תגובה, על מנת שישראל לא תוכל להפר את הסטטוס קוו על פי רצונה. "אנחנו רוצים לתקוף בהפתעה", הוסיף, "הדבר יתגלה בימים הקרובים". שני מקורות הקרובים לחיבאללה אמרו ל-RT כי הארגון מכין "מכה מחושבת" נגד ישראל, אך מעוניין להימנע ממלחמה.
גורמים המקורבים לארגון אמרו אתמול כי בחיזבאללה מתכננים "מתקפה מחושבת" בתגובה לתקיפות שהם מייחסים לישראל. על פי הגורמים, הארגון מתכנן תגובה "באופן שלא יוביל למלחמה, מצב ששני הצדדים לא מעוניינים בו". עם זאת, הם הוסיפו, "הדרך שבה הדברים יתפתחו היא דבר אחר".
הערכת מערכת הביטחון היא כי חיזבאללה אכן עומד להגיב על שתי התקיפות שהוא מייחס לישראל, בסוריה ובלבנון. הכוננות הגבוהה בצה"ל נמשכת, בפרט לאורך הגבולות עם סוריה ולבנון, אבל נשמרת דריכות גם בגבול הרצועה מחשש להסלמה נוספת בעזה. בשבת פגע רחפן נפץ במשרד של חיזבאללה ברובע השיעי בדרום ביירות, וביום שני תקפו כלי טיס מטרות בעיירה קוסאיא בבקעת הלבנון, סמוך לגבול עם סוריה. ישראל לא נטלה אחריות על התקיפות.
נשיא לבנון, מישל עאון, אמר ביום שני כי תקיפות הרחפנים בלבנון הן הכרזת מלחמה. עאון אמר עוד כי ללבנון זכות להגן על ריבונותה לאחר התקיפה. "מה שקרה כמוהו כהכרזת מלחמה, מה שמאפשר לנו לממש את הזכות שלנו להגן על הריבונות הלבנונית", צוטט עאון בהודעה שפרסם משרדו בטוויטר.
בנאום שנשא מנהיג חיזבאללה, חסן נסראללה, ביום ראשון, הוא אמר כי התרסקות הרחפנים היא התוקפנות הישראלית המובהקת הראשונה מאז מלחמת לבנון השנייה ב-2006, וכי על חיילי צה"ל לצפות לתגובה מיידית. לדבריו הסכסוך עם ישראל נכנס לשלב חדש, וארגונו יפיל מעתה כטב"מים ישראליים מעל שמי לבנון.